
ΤΑ  ΚΟΙΝΑ  ΑΕΡΟΝΑΥΤΙΚΑ  ΓΥΜΝΑΣ I / 


ΚΑΙ  Η  ΣΥΝΔΕΣΗ  ΜΕ  ΤΗΝ  ΕΛΛΗΝΙΚΗ  ΤΗΛΕΟΡΑΣΗ 


Με  αγωνία  θα  πρέπει  να  παρακολουθεί  τις  τελευταίες  μέρες  ο  Κυπριακός  λαός  την 
συνεχώς  κλιμακούμενη  ένταση  ανάμεσα  στις  δυό  μεγαλύτερες  κοινότητες  της  χώρας. 
Η  αποτυχία  των  συνομιλιών  της  Νέας  Υόρκης  και  οι  προκλητικές  δηλώσεις  του 
κ.  Ντενκτάς  πριν  και  μετά  τις  συνομιλίες  για  "δυό  λαούς,  δυό  κράτη"  και 
"χωριστό  δικαίωμα  αυτοδιάθεσης"  έφεραν  -  δικαιολογημένα  -  ένα  αίσθημα  πικρίας 
και  αγανάκτησης  στους  ελληνοκύπριους  και  οδήγησαν  -  από  έλλειψη 
προβλεπτικότητας  για  τα  αποτελέσματα  -  σε  μια  σειρά  από  εκδηλώσεις  που 
ανέβασαν  και  πάλι  το  θερμόμετρο  και  κάνουν  για  άλλη  μια  φορά  να  φαίνεται 
εξαιρετικά  δύσκολη  κάθε  απόπειρα  για  συνδιαλλαγή  και  ειρήνη. 


0  κ.  Ντενκτάς  είναι  μαέστρος  στο  παιγνίδι  των  εντυπώσεων.  Κάθε  φορά  που 
διεξάγονται  συνομιλίες,  κάθε  φορά  που  βρίσκεται  βρίσκεται  στ ρ ι μωγμένος , 
φροντίζει  να  δημιουργήσει  ένα  κλίμα  επικείμενης  σύγκρουσης  ανάμεσα  στις  δυό 
κοινότητες,  ώστε  να  καλύψει  τον  δικό  του  καταστροφικό  ρόλο.  Στη  Νέα  Υόρκη 
τορπίλλισε  τις  συνομιλίες.  Ήξερε  ότι  τον  περίμενε  θύελλα  επικρίσεων  από  τους 
δημοκρατικούς  Τουρκοκύπριους.  Και  ήρθαν  τα  επεισόδια  με  τις  συλλήψεις  των 
σπουδαστών  για  να  τον  βγάλουν  από  την  δύσκολη  θέση.  Οι  Ελληνοκύπριοι  νέοι 
διαδηλώνουν  ανεμίζοντας  ελληνικές  σημαίες  στην  πράσινη  γραμμή.  0  κ.  Ντενκτάς 
μπορεί  τώρα  να  παρουσιάζεται  σαν  ο  μεγάλος  ηγέτης  που  σώζει  τους 
Τουρκοκύπριους  από  τους  Έλληνες  που  τους  απειλούν  και  είναι  έτοιμοι  να  τους 
επιτεθούν  και  να  τους  ...  κατασπαράξουν. 

Τώρα  είναι  φοβερά  δύσκολο  για  οποιονδήποτε  να  τον  επικρίνει.  Οι  προοδευτικοί 
Τουρκοκύπριοι  είναι  υποχρεωμένοι  να  χαμηλώσουν  τον  τόνο.  Κάτω  από  τέτοιες 
συνθήκες  πολύ  λίγο  γίνονται  πιστευτοί.  Η  Νέα  Υόρκη  και  ο  ρόλος  του  κ. 
Ντενκτάς  στην  κατάρρευση  των  συνομιλιών  πάει  να  ξεχαστεί.  Τώρα  όλοι  έχουν 
στρέψει  την  προσοχή  τους  στην  πράσινη  γραμμή  και  στην  απειλή  για  την  ασφάλεια 
του  Τουρκοκυπρ ι ακού  λαού  από  τους  "εξαγριωμένους  και  μισαλλόδοξους" 
Ελληνοκύπριους  διαδηλωτές. 


Τα  κοινά  αεροναυτικά  νυυνάσια.  Επ ι στρέφοντας  από  την  Νέα  Υόρκη  - 
αριστοτεχνικά  επιλεγμένος  χρόνος  -  ο  κ.  Ντενκτάς  ανακοίνωσε  την  διεξαγωγή 
κοινών  αεροναυτικών  γυμνασίων  στα  κατεχόμενα  εδάφη,  με  συμμετοχή  στρατευμάτων 
της  Τουρκίας  και  της  "Τουρκικής  Δημοκρατίας  της  Βόρειας  Κύπρου".  Για  να  μην 
υστερήσει  σε  "πατριωτισμό",  η  κυβέρνηση  της  Δημοκρατίας  έσπευσε  να  ανακοινώσει 
την  επομένη  την  διεξαγωγή  κοινών  αεροναυτικών  γυμνασίων  με  συμμετοχή  Ελληνικών 
και  Κυπριακών  δυνάμεων.  Επιτυχία  θα  λέγαμε  για  τον  κ.  Ντενκτάς  που 
εκμεταλλεύεται  το  γεγονός  σαν  υπαρκτή  απειλή  για  την  ασφάλεια  των 
Τουρκοκυπρίων,  στους  οποίους  παρουσιάζεται  να  προσφέρει  και  στρατιωτική 
προστασία.  Είναι  ο  σωτήρας  της  κοινότητας,  ο  αναμφισβήτητος  ηγέτης,  πολιτικός 
και  στρατιωτικός.  Δεν  θα  πρέπει  να  ξεχνάμε  τον  Απρίλη  και  τον  Μάη  στην  "ΤΔΒΚ; 
γίνονται  "εκλογές"...  Και  η  επίδειξη  πατριωτισμού  πάντα  βοηθά  στην  αύξηση  των 
ψήφων . . . 


Πολύ  λίγος  κόσμος  θυμάται  τώρα  την  Νέα  Υόρκη  και  την  αποτυχία  των  συνομιλιών. 
Οι  δημοκρατικοί  Τουρκοκύπριοι  σιωπούν  απογοητευμένοι.  Αν  μιλήσουν  είναι 
προδότες,  κινδυνεύει  η  ζωή  τους,  αφού  πρόκειται  για  στρατιωτικό  θέμα,  την 

ασφάλεια  τους.  Σε  λίγο  καιρό  θα  πάρουν  και  αυτοί  το  δρόμο  της  ξενιτειάς 
φεύγοντας  για  την  Αμερική,  την  Αγγλία,  την  Αυστραλία.  Το  όνειρο  μιας  ενωμένης 
ειρηνικής  πατρίδας  φαίνεται  άπιαστο.  Τη  θέση  τους  παίρνουν  οι  έποικοι  που 
έρχονται  κατά  χιλιάδες.  Η  Τουρκοκυπρ ι ακή  κοινότητα  θα  αποτελεί  οε  λίγο  καιρό 
μια  μειονότητα  σ'ένα  πληθυσμό  που  θ'αποτελείται  βασικά  από  εποίκους. 

Η  σύνδεση  υε  την  Ελληνική  Τηλεόραση.  Πριν  λίγες  μέρες  η  Κυπριακή  Κυβέρνηση  σε 
μια  ακόμα  επίδειξη  "πατριωτισμού"  ανακοίνωσε  ότι  η  τηλεοπτική  σύνδεση  Κύπρου- 
Ελλάδος  θα  γίνει  πραγματικότητα  σε  λίγους  μήνες.  Η  ανεξάρτητη  Κυπριακή 
Δημοκρατία  θα  προβάλλει  επίσημα  μέσω  των  δικών  της  καναλιών  τα  προγράμματα  της 
Ελληνικής  Τηλεόρασης.  Διερωτάται  κανείς  αν  υπάρχει  άλλη  χώρα  στον  κόσμο  που 
καταφεύγει  σε  μια  τέτοια  διευθέτηση.  Λες  και  δεν  είναι  πια  ικανή  η  Κύπρος  να 
έχει  τα  δικά  της  προγράμματα,  ή  να  παίρνει  και  να  προβάλλει  όπως  σήμερα 
-περισσότερα  έστω  -  τα  Ελληνικά. 

Μερικοί  επικαλούνται  εθνικούς  λόγους,  εννοώντας  προφανώς  ότι  στο  κράτος  του  κ. 
Ντενκτάς  προβάλλονται  προγράμματα  από  τρία-τέσσερα  κανάλια  της  Τουρκικής 
Τηλεόρασης.  Μα  αν  υπάρχουν  εθνικοί  λόγοι  στο  θέμα  αυτό,  επιβάλλουν  να  μη 
γίνεται  ούτε  σκέψη  για  σύνδεση.  Μια  ανεξάρτητη  χώρα  δεν  συνδέεται  τηλεοπτικά 
με  άλλη  για  να  προβάλλει  τα  προγράμματα  της.  Δεν  μπορεί  η  Κύπρος  να 
παρουσιάζεται  σαν  ελληνική  επαρχία.  Να  μην  ενισχύουμε  τον  Τουρκοκύπριο  ηγέτη 
στους  ισχυρισμούς  του  ότι  στην  Κύπρο  δεν  υπάρχει  μια  ανεξάρτητη  Δημοκρατία 
αλλά  δυό  κράτη,  ένα  ταυτισμένο  με  την  Ελλάδα  στον  Νότο  και  ένα  ταυτισμένο  με 
την  Τουρκία  στον  Βορρά. 

Βλέποντας  όλα  αυτά  ο  Κύπριος  πολίτης  ανησυχεί.  Η  Κυβέρνηση  του  στην  οποία 
στήριξε  τόσες  ελπίδες  για  αλλαγή  υποχωρεί  στις  θελήσεις  των  λίγων  φανατικών  ή 
κάποιες  άλλες  πιέσεις  για  να  αποδείξει  ότι  δεν  είναι  λιγότερο  πατριωτική  από 
αυτούς.  Τα  λάθη  του  παρελθόντος  επαναλαμβάνονται.  Οι  δυνατότητες  επαφής 
ανάμεσα  στις  δυό  κοινότητες  που  θάφερναν  τη  μια  κοντά  στην  άλλη  εκλείπουν  και 
οι  τάσεις  του  διαχωρισμού  ενισχύονται.  0  κ.  Ντενκτάς  για  άλλη  μια  φορά  πρέπει 
να  είναι  ευχαριστημένος.  Οι  προσπάθειες  του  για  χαλάρωση  των  δεσμών  ανάμεσα 
στις  δυό  κοινότητες  και  ταύτιση  των  δυο  κοινοτήτων  με  τα  "εθνικά  κέντρα"  για 
άλλη  μια  φορά  καρποφορούν. 

Διακηρύττει  σε  κάθε  ευκαιρία  η  Κυπριακή  Κυβέρνηση  πως  αποβλέπει  σε  μια 
ανεξάρτητη  Κυπριακή  Δημοκρατία,  κοινή  πατρίδα  για  όλους  τους  κατοίκους  της, 
άσχετα  από  την  εθνική  τους  καταγωγή.  Αν  πραγματικά  πιστεύει  σ'αυτό  τον  στόχο 
οφείλει  να  ακολουθήσει  με  συνέπεια  τέτοια  πολιτική  που  να  οδηγεί  στην  επίτευξη 
του.  Να  μην  ενισχύει  με  την  στάση  της  τους  ισχυρισμούς  του  κ.  Ντενκτάς  για 
"δυό  κράτη,  δυό  λαούς"  και  τις  ενσυνείδητες  του  προσπάθειες  για  μόνιμο 
διαχωρισμό  των  δυό  κοινοτήτων.  Να  σταματήσει  τις  ενέργειες  που  υπονομεύουν 
την  χωριστή  κρατική  οντότητα  της  χώρας  μας.  Η  ευθυνοφοβία  και  η  ανταπόκριση 
σε  δημαγωγικά  κελεύσματα  δεν  έχουν  θέση  στους  χειρισμούς  και  τις  αντικρύσεις 
μιας  υπεύθυνης  Κυβέρνησης. 

Διαφορετικά  η  διαίρεση  θα  μονιμοποιείται,  οι  Τουρκοκύπριοι  θα  μεταναστεύουν 
και  θα  διαπιστώσουμε  μια  μέρα  -  όχι  πολύ  μακρυνή  -  ότι  μείναμε  μόνοι  μας  οι 
Ελληνοκύπριοι  σ'ένα  κομμάτι  μόνο  της  πατρίδας  μας,  ενώ  το  άλλο  στο  οποίο  θα 
κατοικούν  ξένοι  που  δεν  έχουν  καμιά  σχέση  μαζί  μας,  θα  πρέπει  να  το  ξεχάσουμε 
για  πάντα.  Κι'αυτό  ίσως  σε  πρώτο  στάδιο... 

